
ঢাকায় আসছেন শাবানা আজমি

ঢাকায় আসছেন ভারতের ‘পদ্মশ্রী’ পদকপ্রাপ্ত প্রখ্যাত চলচ্চিত্রাভিনেত্রী ও সমাজসেবিকা শাবানা আজমি। আগামীকাল ব্র্যাক ইউনিভার্সিটির ১১তম সমাবর্তন অনুষ্ঠানে তিনি কনভোকেশন স্পিকার হিসেবে উপস্থিত থাকবেন। রাজধানীর আন্তর্জাতিক কনভেনশন সিটি বসুন্ধরার একটি হলে অনুষ্ঠিত হবে এ সমাবর্তন। ব্র্যাক ইন্টারন্যাশনালের গভর্নিং বডির মেম্বার শাবানা আজমি। সেই সূত্রে এ কনভোকেশনে কনভোকেশন স্পিকার থাকবেন তিনি। এবারের সমাবর্তনে প্রধান অতিথি শিক্ষামন্ত্রী নুরুল ইসলাম নাহিদ। বাংলাদেশের চলচ্চিত্রে শাবানা আজমি একবারই অভিনয় করেছিলেন। নারগিস আক্তার পরিচালিত ‘মেঘলা আকাশ’ চলচ্চিত্রে তিনি অভিনয় করেন। তবে এরপর বাংলাদেশ থেকে বিভিন্ন বিনোদনমূলক অনুষ্ঠানে তাকে আনার চেষ্টা হলেও তা সম্ভব হয়ে ওঠেনি। কারণ, সামাজিক সচেতনতামূলক অনুষ্ঠান কিংবা সমাজের উন্নয়নমূলক অনুষ্ঠান ছাড়া সাধারণত তিনি বিনোদনমূলক অনুষ্ঠানে অংশগ্রহণ এড়িয়ে যান। একজন অভিনেত্রী হিসেবে তিনি অভিনয় দিয়ে দর্শকের মন জয় করে নেন। 

